Oscar Pistorius-saak: “Ek het gehoop hy verneuk Reeva”Oscar Pistorius word deur sy broer, Carl, getroos tydens Woensdag se hofverrigtinge. Foto: Antoine de Ras/Independent Newspapers/ Pool Martin het in die hooggeregshof in Pretoria getuig dat sy in haar motor was toe sy ŉ nuusberig oor die radio gehoor het dat Pistorius sy vriendin doodgeskiet het. Volgens Kim het sy hardop gesê sy hoop Oscar verneuk Reeva. “Ek het nie ŉ idee gehad nie. Ek het net gebid dis nie Reeva nie.” Volgens Martin het sy begin skree nadat sy die nuusberig gehoor het en aan haar man gesê om die motor om te draai. “Ek het haar probeer bel, maar sy het nie geantwoord nie en ek het begin skree.” Haar man het haar glo gemaan om kalm te bly totdat hulle weet wie die vrou is wat by die skietery betrokke was. Toe hulle by haar ma se huis aangekom het en sy gesien het haar ma is histeries, het sy geweet dit was Reeva. “En dit was vir my die einde van die wêreld. Van daar af was alles verby.” Volgens Martin het haar ma gesê sy het met Reeva se ma gepraat en sy het die slegte nuus bevestig. Martin het na Port Elizabeth gevlieg Steenkamp se ouers, Barry en June, by te staan. “My tannie was histeries. My oom het in die hoek gesit en gehuil en gehuil. Oom Barry se gesondheid het erg agteruit gegaan.” Martin het ook getuig oor die keer toe sy Pistorius in Januarie 2013 tydens ŉ vakansie in die Kaap ontmoet het. Volgens Martin het sy, Steenkamp, Pistorius en ander familielede by ŉ restaurant gaan eet. Sy het getuig dat Pistorius “ŉ bietjie geïrriteerd geraak het” oor die swak diens. Sy het egter besluit Oscar is ŉ “mooi persoon” toe hy vir haar dogter raad gegee het oor koshuise. Pistorius het glo in ŉ stadium opgestaan om ŉ telefoonoproep te beantwoord waarna Martin vir Steenkamp gevra het of sy gelukkig is. “Sy het haar skouers opgetrek en gesê: ‘Ons moet praat’.” Martin het gesê dit pla haar nog tot vandag toe, aangesien sy nooit die gesprek met Steenkamp kon klaarmaak nie. Staatsaanklaer Gerrie Nel het hierna versoek dat die saak tot Donderdag verdaag. Regter Thokozile Masipa het die onderskeie regsverteenwoordigers daarop gewys dat sy na hierdie week vir ŉ hele paar weke nie beskikbaar is nie voor sy die hof verdaag het. Klik hier om die hooftrekke van die hofverrigtinge gratis op Maroela Media te volg.